മാതൃഭൂമിക്കും മനോരമക്കുമെതിരെ പരാതിയുമായി ഡോക്ടര്മാര് തിരുവനന്തപുരം: അപകീര്ത്തിപ്പെടുത്തുന്ന തരത്തില് തെറ്റായ വാര്ത്ത പ്രചരിപ്പിച്ചുവെന്നാരോപിച്ച് മാതൃഭൂമിക്കെതിരെ വെറ്റിനറി ഡോക്ടര്മാര് രംഗത്ത്. മൃഗ ഡോക്ടര്മാര്ക്ക് വേണ്ടി സംഘടിപ്പിച്ച പരിപാടിയുടെ ഉദ്ദേശ ശുദ്ധിയെ മാതൃഭൂമി പത്രം വളച്ചൊടിച്ചുവെന്നാരോപിച്ച് ഡോക്ടര്മാരില് ഒരാള് മൃഗസംരക്ഷണ വകുപ്പ് ഡയറക്ടര്ക്ക് നല്കിയ പരാതിയിലാണ് മാതൃഭൂമിയുടെ തെറ്റായ നടപടി ചൂണ്ടിക്കാണിക്കുന്നത്. മൃഗ സംരക്ഷണ വകുപ്പിന് കീഴിലെ കൊട്ടിയം എല്.എം.ടി.സി. പരിശീലന കേന്ദ്രം 07082021 ന് സംഘടിപ്പിച്ച രചന എന്ന മാധ്യമ ശില്പശാല സംബന്ധിച്ചാണ് തെറ്റിദ്ധാരണാജനകമായ വാര്ത്തകള് കര്ഷകശ്രീ ഓണ്ലൈന് മാഗസിനിലും മാതൃഭൂമി ദിനപത്രത്തിലും പാലക്കാട് എഡിഷനില് പ്രസിദ്ധീകരിച്ചത്. മൃഗസംരക്ഷണ മേഖലയെ സംബന്ധിച്ച വാര്ത്തകള് തയ്യാറാക്കുന്നതിന് വെറ്ററിനറി ഡോക്ടര്മാര്ക്കും അവസാന വര്ഷ ജേര്ണലിസം വിദ്യാര്ത്ഥികള്ക്കുമായി സംഘടിപ്പിച്ച പരിശീലന പരിപാടിയെ വെറ്ററിനറി ഡോക്ടര്മാരെ പെരുമാറ്റം പഠിപ്പിക്കാനുള്ള പരിശീലനം എന്ന് ഈ മാധ്യമങ്ങള് വികലമായി ചിത്രീകരിച്ചിരിക്കുകയാണ്. ഇതിനെതിരെയാണ് ഇപ്പോള് പ്രതിഷേധം ഉയരുന്നത്. രാത്രികാല സേവനത്തിനായി ബ്ലോക്ക് തല എമര്ജന്സി വെറ്ററിനറി സര്വ്വീസ് നിലവിലിരിക്കെ, വകുപ്പിലെ ഡോക്ടര്മാര് മുഴുവന് സമയവും ഫോണ് വഴി ചികിത്സ നല്കാന് ബാധ്യസ്ഥരാണെന്ന, നിലവിലെ സര്വ്വീസ് ചട്ടങ്ങള്ക്കും തൊഴില് നിയമങ്ങള്ക്കും വിരുദ്ധമായ ആശയം കൂടി ഈ വാര്ത്തയിലൂടെ പ്രചരിപ്പിക്കപ്പെടുന്നുണ്ടെന്നും പരാതിയില് പറയുന്നു. മൃഗസംരക്ഷണ വകുപ്പ് വെറ്ററിനറി ഡോക്ടര്മാര്ക്കായി ഒരു പെരുമാറ്റ പരിശീലന പദ്ധതിയോ സിലബസോ ആസൂത്രണം ചെയ്തിട്ടില്ല എന്നിരിക്കെ, വെറ്ററിനറി ഡോക്ടര്മാര്ക്ക് പെരുമാറ്റ പരിശീലനം ആവശ്യമാണെന്ന ദുസ്സൂചന നല്കുകയും, വകുപ്പിന്റെ ചട്ടങ്ങള്ക്ക് വിരുദ്ധമായി എല്ലാ ഡോക്ടര്മാരും ഇരുപത്തി നാല് മണിക്കൂര് ഫോണ് വഴി ചികിത്സ ലഭ്യമാക്കാന് ബാധ്യസ്ഥരാണെന്ന തെറ്റായ ആശയം പ്രചരിപ്പിക്കുകയും ചെയ്ത മാധ്യമങ്ങളോട് വാര്ത്ത തിരുത്തുന്നതിനുള്ള നിര്ദ്ദേശം നല്കണമെന്നും പരാതിക്കാര് അഭ്യര്ത്ഥിക്കുന്നു. മാതൃഭൂമിയ്ക്ക് പുറമെ മനോരമ ഓണ്ലൈനിലും ഈ വ്യാജ ന്യൂസ് വന്നിട്ടുണ്ടെന്നും ബന്ധപ്പെട്ട അധികാരികള് എത്രയും വേഗത്തില് തന്നെ ഇതിന് പരിഹാരം കാണണമെന്നും ഡോക്ടര്മാര് അഭിപ്രായപ്പെടുന്നു.